
Mitä Jumala ajattelee sinun 
kristillisyydestäsi ? 



Muutamia vuosia sitten löysin uuden Raamattuun 
kuuluvan kirjan. Se ei tapahtunut jonkin muinais- 
tieteellisen löydön yhteydessä, vaan oli kokonaan hen- 
gellinen löytö. Tuo kirja oli entuudestaan Raama- 
tussa, ja olin lukenut sen monet kerrat näkemättä, 
mitä se oikeastaan sisälsi. Se oli Juudaan kirje. 

En lainkaan muista, mikä sen aiheutti, että sisäi- 
nen katseeni avautui tuon pienen kirjeen rikkaalle 
sisällölle. Muistan vain, että luin sen kerran toisensa 
jälkeen, useampia kymmeniä kertoja, ja mitä enem- 
män luin, sitä rikkaammaksi se tuli. Oli kuin totuu- 
det ja kuvat olisivat tungeksineet keskenään saa- 
dakseen tilaa tässä ainoassa luvussa, jossa ei ole muuta 
kuin kaksikymmentäviisi säkeistöä. 

Ei ole lainkaan varmaa, että Juudaan kirje valtaa 
sinut samalla tavoin kuin minut, vaikka lukisit sen 
muutamia kymmeniä kertoja. Toisella kirjalla on 
erityinen sanoma tälle ihmiselle, toisella taas tuolle. 
Mutta minun silmissäni tuo pieni kirje oli ahdettu 
täyteen niin huimaavan syvää ja äärettömän kes- 
kitettyä sisältöä, että olen tarvinnut kuukausia pääs- 



täkseni edes lähimainkaan sen voimallisen kokoo- 
muksen pohjaan. 

Jo itse johdanto on kiintoisa. Kirjoittaja esittelee 
itsensä Juudaaksi, Jeesuksen Kristuksen palveli- 
jaksi. Näyttää olleen apostolien mieli-ilmaisu nimit- 
tää itseään »Jeesuksen Kristuksen orjiksi». He eivät 
pyytäneet korkeampaa arvonimeä. He eivät halun- 
neet omistaa suurempaa vapautta, kuin heillä oli 
Kristuksen pyhässä herruudessa. 

Juudas olisi kuitenkin voinut vaatia olla enemmän 
kuin muut Uuden Testamentin kirjoittajat. Useim- 
mat Raamatun selittäjät näyttävät olevan yksimie- 
lisiä siitä, että hän oli Joosefin ja Marian poika ja 
niinmuodoin Jeesuksen velipuoli. Hänhän olisi voi- 
nut kirjoittaa: »Juudas, Jeesuksen Kristuksen veli». 
Mutta hän ei tehnyt niin. Hän kenties oli liian nöyrä 
kertoakseen sukulaisuudestaan maailman Vapahta- 
jaan. Hän vain kertoo, että eräs hänen veljistään 
oli nimeltään Jaakob. Ja evankeliumeissa luemme, 
että Jeesuksen veljien nimet olivat Jaakob ja Joosef 
ja Simon ja Juudas. Juudaan kirje olisi niinollen 
Jeesuksen nuorimman veljen kirjoittama. 

Kerran Juudas oli epäillyt vanhimman veljensä 
korkeata sukuperää ja pyhää kutsumusta. Äitinsä 
ja veljiensä seurassa hän oli mennyt Kapernaumiin 
kansankokoukseen »ottaakseen Jeesuksen hoitoonsa». 
Sillä he luulivat hänen olevan järjiltään. Johannes 
sanoo, että eivät edes hänen veljensä uskoneet häneen. 



Mutta nyt Juudas uskoi. Hän oli seisonut Golga- 
talla ristin juurella ja nähnyt rakkaan veljensä vään- 
telehtivän kuoleman tuskassa ja ahdistuksessa. Hän 
oli kuullut Jeesuksen rukoilevan vihamiestensä puo- 
lesta, ja se oli vallannut hänen sydämensä. Hän oli 
nähnyt auringon ripustavan suruharson kasvoilleen 
ja tuntenut maan keinuvan jalkainsa alla, kun Jeesus 
riippui Golgatan verisellä ristillä. Juudas oli katsah- 
tanut Joosef Arimatialaisen yrttitarhassa olevaan 
tyhjään hautaan, ja helluntain Pyhä Henki oli val- 
lannut hänet. Hän oli oppinut tuntemaan ylös- 
nousseen ja elävän Kristuksen, ja siksi hän ryhtyi 
»hartaalla halulla kirjoittamaan yhteisestä pelastuk- 
sestamme». Pelastus merkitsi jopa enemmänkin kuin 
maallinen sukulaisuus Jeesukseen. »Jos olemmekin 
tunteneet Kristuksen lihan mukaan, emme kuiten- 
kaan nyt enää tunne.» (2 Kor. 5: 16). 

Tarkoituksenani ei ole nyt lainkaan esittää tyhjen- 
tävää tutkielmaa Juudaan kirjeestä, sillä silloin 
kirjasta tulisi liian laaja. Haluan ainoastaan kiinnit- 
tää sinun huomiosi yhteen ainoaan ajatukseen luvun 
keskiosassa. 

»He ovat vedettömiä, tuulten ajeltavia pilviä.» 

Tällä kuvauksella tarkoitetaan ihmisiä, sellaisia, 
joilla on kristityn nimi ja jotka kuuluvat kristilliseen 
seurakuntaan olematta Kristuksen Hengen valtaa- 
mia. 



Vedettömiä pilviäl Se sana sanoo meille, minkälai- 
nen kenenkään meistä ei pitäisi olla, mutta jonkalaisia 
muutamat kuitenkin ovat. 

Sopikaamme, ennen kuin jatkamme, eräästä hyvin 
tärkeästä asiasta, siitä, että niin pitkälle kuin mah- 
dollista koetamme olla rehellisiä sen sanoman edessä, 
jonka Herra tämän kuvauksen ja kenties myöskin 
tämän kirjan kautta meille antaa. Älkäämme edel- 
lyttäkö mitään, ei olevamme enempää vedettömiä 
kuin veden täyttämiäkään pilviä, vaan lähesty- 
käämme vain avoimesti, rehellisesti ja nöyrästi tätä 
paljon puhuvaa kuvaa nähdäksemme, sopiiko se 
jossakin suhteessa meihin. 

Tämä lie vähintä, mitä itseltämme voimme vaatia, 
kun käymme hiljentymään Herran sanan eteen. 
Se on myöskin ainoa tie meille saadaksemme selvää 
Jumalan sanasta. Jos tulemme rehellisiksi sanaa 
kohtaan ja taivumme sen sanoman edessä, saamme 
kokea sen pelastavan ja vapauttavan voiman. Mutta 
jos emme tule rehellisiksi jumalallista totuutta koh- 
taan, tulee itse totuus paaduttavana voimana vai- 
kuttamaan mieleemme ja omaantuntomme. 

Lienet huomannut, että eräät kovimmista ja paa- 
tuneimmista ihmisistä, jotka milloinkaan maan kama- 
raa ovat polkeneet, ovat sellaisia, jotka ovat paljon 
puuhailleet Jumalan sanan parissa antamatta sanan 
sattua omaan omaantuntoonsa. He ovat tulleet 



evankeliumin galvanoimiksi. Jeesuksen ajan fari- 
seukset ovat sen lajin kauhistuttavana näytekuvana. 
He uskoivat sokeasti jumalalliseen ilmestyksen, ja 
he taistelivat urhoollisesti väärentämättömän raa- 
mattu-uskon puolesta. Mutta siitä sanasta, jonka he 
arvostivat niin korkealle ja pitivät niin pyhänä, tuli 
heille itselleen hirvittävä kirous, sillä sana ei milloin- 
kaan saanut koskettaa heidän omaa sisintään. He 
olivat mielestään valmiit, ja siksi heissä ei mitään 
tapahtunut. Heistä ei tullut koskaan mitään muuta 
kuin omahyväisiä ja itsevarmoja fariseuksia, kun sen 
sijaan publikaanit ja suursyntiset antautuivat Kris- 
tuksen sanoman edessä ja antoivat hänen pelastavan 
voimansa vallata itsensä. 

Sinä et halua olla fariseus. Tiedän sen, sillä maail- 
massa ei ole ihmisiä, joilla olisi niin huono maine 
kuin fariseuksilla, eikä ole ihmisryhmää, jota niin 
syvästi inhoamme kuin juuri tätä, vaikkakin jokainen 
meistä on fariseukseksi syntynyt. 

Päästäksemme kuulumasta näihin omahyväisiin 
ja itsevarmoihin, valmiisiin ja paatuneisiin fariseuk- 
siin meidän on tultava rehellisiksi ja nöyriksi totuu- 
den sanan edessä — niin pitkälle kuin on mahdollista 
meille, joiden sisimmässä sykkii pahanilkinen sydän. 

Jos tähän pyhästi arkailemattomaan rehellisyyteen 
alistut, voi käydä, että ennenkuin olet saanut tämän 
kirjan luetuksi, olet sitä mieltä, että sanonta »vedettö- 



miä pilviä» sopii kauhistuttavan hyvin sinuun. On 
mahdollista, että niin käy. Jumala tietää sen, ja 
hän on niin laupias meitä kohtaan, että hän tahtoo 
sanoa, mitä hän meistä ajattelee. Se tekee toisinaan 
kipeää, mutta se on ehdottoman välttämätöntä. 
Jos havaitset kuuluvasi niihin, joihin tämä otsikko 
sopii, niin älä huoli suuttua. Se ei hyödytä mitään. 
Se vain todistaa, että otsikko on tosi ja että mielesi 
on vielä särkymätön. Ja se paljastaa sen, että et ole 
vielä halukas antamaan Jumalan käydä sisäisen 
maailmasi pohjaan asti. Totuus ei muutu siitä, että 
vastustamme sitä. Sydämemme sisältö ei muutu 
sentähden, että asetamme pinnalle väärän nimilapun. 
Ainoa, mikä tapahtuu, on, että luomme vain entistä 
syvemmän kuilun pyhän Jumalan ja vajamittaisen 
kristillisyytemme välille. 

Älä myöskään huoli vaipua murheeseen ja alaku- 
loisuuteen sen vuoksi, että olet vedetön pilvi. Se ei 
hyödytä sinua rahtuakaan. Päinvastoin. Murehti- 
minen on hedelmättömintä ja lohduttominta, jonka 
valtaan kristitty ihminen milloinkaan on antautunut. 
Se on eräs vaarallisimmista kuopista, joita saatana 
heränneen ihmisen tielle kaivaa. 

Jumala alottaa työnsä sydämissämme ja johtaa 
rehellisen etsijän synnintuntoon, itsensä tuntemiseen 
ja sydämen särkymiseen. Ja sikäli on kaikki hyvin. 
Mutta sitten perkele jatkaa siitä, missä Herran Henki 
lopettaa. 



Sen sijaan, että tulisi johdetuksi täydelliseen Juma- 
lalle antautumiseen, uuteen veren voiman ja Hengen 
sinetöinnin kokemukseen, vastaherännyt sielu vai- 
puu epätoivon suohon ja antaa murehtimisen kalvaa 
rikki sekä toivon että uskon. Ei päästä pitemmälle 
kuin synnintunntoon ja omantunnon hätään. Ja 
jos siihen pysähdyt, on perkele tyytyväinen. 

Käy sääliksi noita ihmisiä. Heidän sisimpänsä 
tulee rikkirevityksi, ja kun he seuraavan kerran kuu- 
levat kutsun kokosydämiseen Jumalalle vihkiyty- 
miseen, toivottomuuden peikko irvistää heitä vas- 
taan ja huutaa: »Ei maksa yrittää. Se ei onnistu, 
sillä eihän se viime kerrallakaan onnistunut. » 

On totta, että on hirveätä olla vedetön pilvi. Mutta 
se ei ole niin hirveätä, että sinun täytyy murehtimi- 
seen hukuttautua. Jumala tietää neuvon, ja hänellä 
on parannuskeino sellaisiakin varten, kuin sinä olet. 
Hän voi muuttaa tyhjät pilvet siunaustäyteisiksi. 

Vielä meidän on sovittava yhdestä seikasta: 
älkäämme mistään hinnasta pysähtykö tuijottamaan 
kanssakristittyihimme, kun Herra tahtoo antaa 
totuuden kirkkaan valonheittäjän valaista omaa 
jumalasuhdettamme. Saattaa olla, että ympärilläsi 
on monia vedettömien pilvien kaltaisia uskonnollisia 
ihmisiä; ja sinä tulet näkemään tämän selvemmin 
kuin ennen, kun Jumala itsellesi on ilmaissut, mitä 
on olla normaali kristitty. Mutta sinun asiasi ei 



ole sovittaa mittapuuta toisiin kristittyihin. Sen 
puuhan saat jättää taivaan Jumalalle. Hänen edes- 
sään sekä sinun että minun kuin myöskin kaikkien 
muiden on eräänä päivänä tehtävä tili. Käsittänet 
hyvin, että toisten köyhyys ei tee sinua rikkaaksi, 
muitten synnit eivät koskaan tuota anteeksiantoa 
sinun rikkomuksistasi, eikä muitten epäonnistunut 
uskonnollisuus ole sinun oman epänormaalin jumala- 
suhteesi puolustus. 

Tiedät, että eräänä fariseuksen mieluisimpana 
tehtävänä on tarkastella ja tunnustaa toisten syn- 
tejä, samalla kun hän omaan turmelukseensa nähden 
on sokea, kuuro ja mykkä. Mutta nyt olemme päät- 
täneet siekailematta murtaa yhteyden fariselaiseen 
henkeen sen kaikissa muodoissa, ja siksi me emme 
tunnusta edes sitä farisealaisuuden muotoa, joka 
ilmenee muihin kristittyihin kohdistuvana kylmänä 
arvosteluna. Asetumme henkilökohtaisesti Jumalan 
läpitunkevien silmien eteen ja kysymme täysin vaka- 
vissamme: 

»Jumala, mitä sinä ajattelet minun kristillisyy- 
destäni? Minkä otsikon sinä kirjoitat minun hen- 
gellisen elämäni ylle?» 



Jumalan ainoa tie maailmaan 



Oli kevät ja minä olin pieni poika. Aurinko oli 
hyväillyt pois nietokset maan kasvoilta ja karkotta- 
nut talven kylmyyden Pohjolasta. Luonto oli elämää 
täynnä ja metsä täynnä musiikkia. Isäni, joka oli 
maanviljelijä, oli kylvämässä. Etelään päin viettävät 
mäet olivat jo kylvetyt, mutta kodistamme muuta- 
mia satoja metrejä länteen oleva notko oli vielä 
koskematon. 

Eräänä iltapäivänä isä meni rautakanki kädessään 
sinne, ja minä seurasin mukana. Muistan vielä, 
miten hän asettui erään notkossa olevan peltosaran 
keskelle ja iski rautakangen maahan. Se meni muu- 
taman tuuman alaspäin, mutta siihen se pysähtyi. 
Isä ravisti päätään ja sanoi vain muutaman harvan 
sanan: »Routa on maassa.» 

Taivas oli sees. Aurinko paistoi lämpimästi, 
etelätuuli hyväili kasvojamme. Mutta maa oli 
jäässä. 

Seuraavana aamuna satoi, hiljakseen ja lievästi ja 
suloisesti, kuten saattaa sataa Pohjolassa, kun on 
kevät ja koko luonto elämää ja lupauksia ja toiveita 
täynnä, niin että sen tuntee aina sielussaan asti. 



Taivas oli harmaa ja pilvinen, mutta talonpojan 
kasvot loistivat tyytyväisyyttä. Ja sitten hän mutisi 
hiljaa: »Nyt routa lähtee». 
Niin kävikin. 

Mitä kevätaurinko ja etelätuuli eivät saaneet ai- 
kaan, sen tekivät pilvistä tulevat virrat. Ne sulatti- 
vat jään ja valmistivat maan kevään kylvöä varten. 

Tuli sitten kesä ja kuivuus. Aurinko oli paahtavan 
kuuma. Taivas oli kirkas kuin kiilloitettu kupooli, 
ja maa oli kuiva. Lehdet olivat riipallaan, ja kukat 
alkoivat kuihtua. Ruoho näivettyi, viljapellot tuleen- 
tuivat ennen aikojaan, ja vuoden kasvullisuus oli 
vaarassa tuhoutua. Koko luonto oli kuin yhtä ainoata 
vettä pyytävää huutoa. 

Eräänä iltana paksu pilvenlonka asettui auringon 
alapuolelle. Isä seisoi pihalla ja katseli länteen. Ja 
hetken kuluttua hän virkkoi: »Huomenna sataa.» 

Hän ei ollut mikään sääprofeetta, mutta hän oli 
tottunut päättelemään, milloin taivaan muoto ennusti 
sadetta. Ja usein tapahtui, että hän oli oikeassa. 
Pilvet taajenivat, taivas peittyi synkistä pilvistä, ja 
sade lankesi. Ja silloin maan kasvot muuttuivat jäl- 
leen. Maa särpi sisäänsä, mitä taivas antoi, lehdet ja 
kukat saivat uutta elämää ja uuden tuoksun. Vilja- 
vainiot virkistyivät, ja kun syksy saapui, runsas sato 
täytti maanviljelijän aitan. 

Ilman sadetta kaunis maailmamme olisi vain 



pelkkä suuri ja ääretön erämaa — ilman puita, ilman 
vihannuutta ja ilman elämää. Monissa erämaissa ei 
maassa ole vikaa. Maaperä on toisinaan yhtä hedel- 
mällinen kuin Eedenin puutarhassa. Siitä puuttuu 
vain sade, ja siksi se on kuollut. 

Mitä sadepilvi on luonnolle, sitä kristityn tulisi olla 
ympäristölleen. Sillä Jumalasta erossa oleva ihmis- 
kunta elää hengellistä erämaaelämää. Tiedän var- 
sin hyvin, että viimeinen väitteeni herättää vastus- 
tusta monilla tahoilla. Mutta se ei haittaa. Se on 
kuitenkin totta. Myönnän kernaasti, että Kristuk- 
sesta erossa olevalla ihmisellä voi olla monia asioita, 
joilla hän yrittää jumalayhteyttä korvata. Ja monet 
noista asioista saattavat olla hyvin arvokkaita. 

Sinulla voi olla hyvä koti, saatat kuulua hyvään 
perheeseen, ja sinulla voi olla hyviä ystäviä. Sinulla 
saattaa olla hyvä kirjasto, ja sinä voit koristaa huo- 
neesi seinät suurten mestarien arvokkailla tauluilla. 
Sinä nautit taiteesta, ja sinua viehättää kaikki se 
kaunis, mitä luonto niin runsaskätisesti lahjoittaa 
jokaiselle ihmiselle, jolla on avoimet silmät. Mutta 
jos sinulta puuttuu yhteys Jeesukseen Kristukseen, 
niin sinulta puuttuu kaikista tärkein. Sinulla ei ole 
mitään, joka voisi tyydyttää olemuksesi kaikkein 
sisintä. Ikuisuusolento povessasi pyytää jotakin 
enemmän kuin taidetta, tietoa ja hauskaa seurustelua. 
Sen tarvitsee päästä yhteyteen elävän Jumalan kanssa. 



Ellei sinulla ole elävää yhteyttä Jeesukseen Kris- 
tukseen, sinulla ei ole mitään, mikä kantaa sinut vas- 
tassasi ammottavan syvyyden yli, kun on jätettävä 
taide ja tieto ja elämä, ja sinun on kuoltava. Ilman 
Kristusta olet ilman iankaikkisuustoivoa, ja loputon 
on se erämaa, jota rauhaton ja koditon henkesi saa 
samota, sitten kun vaelluksesi maan päällä päättyy. 
Ihminen ilman Kristusta on tuomittu elämään hen- 
gellistä erämaaelämää sekä ajassa että iankaikkisuu- 
dessa. 

Mutta mitä sadepilvi on luonnolle, sitä kristityn 
pitäisi olla ympäristölleen, sillä Jumalan ainoa tie 
maailmaan käy pyhitettyjen ihmisten elämän kautta. 

Tämä lause on tavaton, mutta se on tosi. Kun 
Jumala kerran halusi tulla puhuttelemaan ihmis- 
kuntaa maan päällä, mitä hän silloin teki? Hän ei 
antanut meille uskontojärjestelmää, vaan hän antoi 
meille ihmisen, täydellisen ja normaalin ihmisen. 
Hän antoi ainosyntyisen Poikansa pukeutua ihmi- 
sen muotoon; Luoja itse tuli yhdeksi meistä. Ja hän 
sanoi: »Minä olen tullut, että heillä olisi elämä ja olisi 
yltäkylläisyys.» »Jos jonkun on jano, hän tulkoon 
minun tyköni ja juokoon.» 

Hän tuli johdattaakseen siunausten virran kirouk- 
sen alaiseen maailmaan. Hän tuli herättääkseen rik- 
komuksiinsa ja synteihinsä kuolleissa ihmisissä elä- 
mää. Hän tuli tehdäkseen sinut ja minut siksi, miksi 



Luoja meidät kerran oli tarkoittanut. Ja kaikki, 
jotka tulivat yhteyteen hänen kanssaan, pääsivät 
yhteyteen Jumalan kanssa. 

Kun tämä merkillinen mies oli päättänyt tehtä- 
vänsä maan päällä, mitä hän silloin jätti jälkeensä? 
Hän ei jättänyt jälkeensä mitään järjestöä eikä mi- 
tään laitosta. Hän ei muodostanut edes kaikkein 
pienintä toimikuntaa. Muut ovat saaneet järjestellä. 
Se ei ollut hänen tehtävänsä. 

Hän ei jättänyt mitään asiakirjoja eikä kirja- 
teoksia. Hän osasi kirjoittaa, ja hän kirjoitti kerran, 
mutta sillä kerralla hän kirjoitti hiekkaan. Taivaan 
tuulet pyyhkivät sen pois, ja ihmisten jalat polkivat 
sen olemattomiin. Siitä ei tullut jälkimaailmalle 
todistuskappaletta. 

Ainoa, mitä Jeesus jätti jälkeensä, oli kourallinen 
ihmisiä, ei mitään merkillisiä miehiä, vaan aivan 
tavallisia ihmisiä: kalastajia ja virkamiehiä ja kar- 
keistyöntekijöitä. Näille hän antoi parhaan mah- 
dollisen kasvatuksen vaeltamalla kolme vuotta hei- 
dän seurassaan. Hän puhui heidän kieltään, hän jakoi 
heidän tarpeensa, ja hän kantoi heidän huolensa. 
Hän osallistui heidän työhönsä. Hän rukoili heidän 
kanssaan, hän opetti heitä ja ilmaisi heidän nähtensä 
jumalallisen voimansa. Hän antoi kolmevuotisen 
näytekuvan siitä elämästä, jota hän halusi heidän 
elävän, ja siitä voimasta, jonka hän heidän kauttaan 
halusi ilmaista. Hän sanoo sen itse: 



»Minä annoin teille esikuvan, että myös te niin 
tekisitte, kuin minä olen teille tehnyt. — Totisesti, 
totisesti minä sanon teille: joka uskoo minuun, myös 
hän on tekevä niitä tekoja, joita minä teen, ja suu- 
rempiakin, kuin ne ovat, hän on tekevä; sillä minä 
menen Isän tykö.» 

Voitko vaatia selvempää ohjelmaa pyhien elämää 
varten Jeesuksen seuraamisessa? Voitko vaatia 
selvempiä sanoja siitä, mitä Vapahtajamme on tar- 
koittanut meidän elämällämme maan päällä? 

Kun Herra oli päättänyt työnsä täällä alhaalla, 
hän antoi ystävilleen kaksi käskyä. Toinen oli tämä: 
»Pysykää tässä kaupungissa, kunnes teidän päällenne 
puetaan voima korkeudesta.» — Toinen kuului näin: 
»Menkää ja tehkää kaikki kansat minun opetuslap- 
sikseni.» 

Pysykää — menkää! 

He tottelivat kumpaakin käskyä. Pyhässä odo- 
tuksessa he viipyivät Jerusalemissa, kunnes hellun- 
taipäivä tuli ja Henki lankesi. Sitten he lähtivät 
kuin armon sateen täyttämät pilvet ja tulivat ihmeel- 
liseksi siunaukseksi nääntyvässä maailmassa. Juma- 
lan Hengen tie maailmaan kävi silloin pyhien elämän 
kautta, ja samaa tietä Jumala käyttää vielä tänäkin 
päivänä. 

On totta, että hän on antanut meille monia keinoja, 
joita saamme käyttää tehtävässämme maailman 



voittamiseksi hänelle. Hän on antanut meille näky- 
väisen sanan ja näkymättömän Hengen. Hän on 
antanut meille kristillisen kasteen ja pyhän ehtoolli- 
sen ja seurakuntayhteyden. Mutta kaiken tämän 
täytyy olla hengellisesti ^lävien ihmisten käsissä, 
jotta Jumalan voima voi tulla ilmi. 

Emme usko, että taivaan Jumala käytti ristiretkien 
pakkokastetta luomaan eläviä kristittyjä. Emme 
myöskään tyydy lähettämään joukoittain raamatun- 
osia pakanamaailmaan voittaaksemme tällä halvalla 
tavalla Afrikan ja Aasian miljoonat Jumalalle, vaan 
me lähetämme sinne eläviä miehiä ja naisia, joiden 
sydäntä Jumala on koskettanut. Tietoisesti tai tietä- 
mättämme uskomme, että Jumalan ainoa tie maail- 
maan käy pyhien elämän kautta. 

Miksi Jumala ei sallinut enkelin, joka kävi Kor- 
neliuksen luona, sanoa mitään Jeesuksesta? Hänhän 
sanoi monia asioita siitä miehestä, jonka Korneliuksen 
piti noutaa kuullakseen pelastuksen sanoman. Hän 
sanoi Pietarin nimen, missä hän asui ja mitä hänen 
saarnansa kautta tulisi Korneliuksessa tapahtumaan. 
Miksi hän ei olisi yhtä hyvin voinut sanoa näin: 

»Kornelius, Jumala on kuullut sinun rukouksesi, 
hän on nähnyt hätäsi, ja hän tuntee kaipuusi. Hän 
on nähnyt koko maailman hädän, ja hän on ihmeelli- 
sellä tavalla puuttunut ihmiskunnan historiaan. 
Hän on lähettänyt ainoan Poikansa tänne alas maan 
päälle. Ja jokin aika sitten Jeesus, Jumalan Poika, 



kuoli ristillä Jerusalemin ulkopuolella. Hän kuoli 
sinun syntiesi tähden. Mutta hän on noussut jälleen 
ylös. Hän elää, ja hän on lähettänyt Pyhän Henkensä 
maailmaan. Ja nyt, Kornelius! Jos sinä tahdot uskoa 
Jeesukseen, niin pelastut.» 

Tämän olisi ollut yhtä yksinkertaista kuin kertoa 
Pietarista ne monet asiat. Miksi enkeli sitten vaikeni 
Jeesuksesta? Aivan yksinkertaisesti siksi, että Juma- 
lan tie maailmaan käy pyhien elämän kautta. Enkeli 
ei ollut koskaan ollut katuvana syntisenä Jeesuksen 
ristin juurella. Hän ei ollut koskaan kokenut sovi- 
tuksen salaisuutta eikä tullut kastetuksi Pyhällä 
Hengellä. Mutta tämän oli Pietari kokenut, ja siksi 
hän voi välittää siunauksen, jota taivaan enkeli ei 
voinut välittää. 

Muutamien päivien kuluttua tuli Pietari. Hän tuli 
kuin veden täyttämä pilvi. Hän tuli mukanaan 
uuden hengellisen kokemuksen tuoreus. Ja »kun 
Pietari vielä näitä puhui, tuli Pyhä Henki kaikkien 
päälle, jotka puheen kuulivat.» Pyhä Henki ei tullut 
enkelin puhuessa, mutta hän tuli, kun Pietari todisti 
Jesuksesta. Jumala käyttää vielä nytkin samaa 
tietä. 

Jos tämä kaikki on totta — ja se on totta — 
käsittänet silloin, miten hirveätä on olla vedetön 
pilvi. Se merkitsee, että sinut on lähetetty tehtä- 
vistä suurimpaan, mutta olet jo alusta alkaen tuo- 



mittu epäonnistumaan, koska olet lyönyt laimin 
hankkia varustuksen, joka yksin tekee sinut kykene- 
väksi tähän äärettömään tehtävään. Sinut on pantu 
tehtävään, joka on vastuullisempi kuin onnettomuu- 
teen joutuneen naparetkikunnan auttaminen; se on 
vakavampaa kuin olla hengenpelastusasemalla aavan 
meren partaalla, jossa laivat törmäävät vedenalaisiin 
kareihin ja menevät pirstoiksi; se on vielä vaativam- 
paa kuin olla lääkäri, kun rutto raivoo ja ihmisiä 
kaatuu kuin heinää viikatteen edessä. 

Sinut on kutsuttu olemaan elävän Jumalan väli- 
kappaleena pelastamassa sieluja synnin ja saatanan 
vallasta ja iankaikkisesta kuolemasta. Sinut on 
kutsuttu olemaan sen elämänvirran avoimena kana- 
vana, joka kerran murtautui esiin Golgatalla särky- 
neestä sydämestä. Sinut on kutsuttu olemaan ylös- 
nousemusvoiman ja helluntain Hengen välittäjänä. 
Sinut on kutsuttu elämään sekä Jumalan että ihmis- 
ten yhteydessä — ottaaksesi vastaan Jumalalta ja 
antaaksesi niille, jotka Herra tiellesi lähettää. 

Jos sinusta tai minusta tulee vedettömiä pilviä, 
merkitsee tämä, että Jumala saa pitää rikkautensa ja 
maailma köyhyytensä vain sentähden, että sinä ja 
minä olemme pettäneet kutsumuksemme. Jumalan 
lähde on vettä täynnä, mutta maailman rannatto- 
massa erämaassa miljoonat kuolevat janoon. Yh- 
teys taivaan ja maan välillä on katkennut, kanavat 
ovat tukkeutuneet. 



Jumala rakastaa yhä harhaan mennyttä maailmaa 
ja tahtoo ojentaa pyhät kätensä ja pelastaa kadotetut. 
Maailma tuskassaan tähyilee tähdetöntä taivasta 
kohti ja kysyy: »Missä on meille pelastus? Missä on 
pelastus meitä ympäröivästä kylmästä ja väkivallasta 
ja vihasta? Ja missä on pelastus omassa sydämes- 
sämme olevasta kylmyydestä ja vihasta?» Mutta 
sinulla ja minulla, joiden tulisi olla taivaan lähettejä 
jumalattomassa maailmassa, ei ole noihin polttaviin 
kysymyksiin mitään vastausta. Meidän tulisi olla 
maailman valo, mutta valo on omissa sydämissämme 
sammunut. Meistä on tullut vedettömiä pilviä, 
pilviä, joita tuulet ajelevat. 



Onko sinulla jotakin annettavaa? 



Onko sinulla jotakin annettavaa? 

Se on hyvin tungetteleva kysymys, ja minä toivon 
sinun sekä tuntevan että ymmärtävän, että en tule 
vaatijana. En halua sitä tehdä, en ainakaan omaan 
laskuuni. Siihen minulla ei ole minkäänlaista oikeutta. 
Enkä pelkää mitään niin kuin tulla uskonnolliseksi 
velkojaksi. Jos sen teen, olen suistunut pois niiltä 
raiteilta, jotka Herra minulle kerran osotti. 

Haluan vain puhua siitä, että Jumalalla on niin 
ihmeellinen suunnitelma meidän elämällemme, että 
muutamat meistä eivät jaksa sitä e^es uskoa todeksi. 
Me tyydymme vain oman autuutemme toivon omis- 
tamiseen, kun Jumala äärettömässä rakkaudessaan 
on kutsunut meidät apulaisikseen pelastamaan koko- 
naisen maailman. Me tyydymme siihen, että meillä 
nipin napin on varmuus syntiemme anteeksiannosta, 
kun Jumala tahtoo täyttää meidät yliluonnollisen 
voimansa ja rakkautensa kyllyydellä. Me tyy- 
dymme vähimpään, vaikka koko taivaan rikkaus 
on meidän käytettävänämme. 

Jos olet kristitty, sinut on kutsuttu eläväksi ren- 
kaaksi äärettömän rikkaan Jumalan ja kauhean 



köyhän maailman välille. Sinut on kutsuttu oma- 
kohtaisesti käymään tehtävään, joka kerran maksoi 
Jumalan Pojalle hänen taivaansa, henkensä ja ve- 
rensä. Sinulle tarjotaan virka, jota eivät edes yli- 
enkelit voi saada. Voitko enemmän pyytää? 

Voitko pyytää enemmän kuin saada käydä pyhän 
Jumalan kaikkein suurimpaan työhön? Voitko pyy- 
tää enemmän kuin saada käydä hänen sinun elä- 
määsi varten olevaan ohjelmaan, johon sisältyy koko 
maailman pelastaminen? Voitko suurempaa onnea 
pyytää kuin saada mennä hänen aarreaittaansa ja 
ottaa sieltä niin paljon kuin haluat käydäksesi sitten 
köyhään ihmiskuntaan runsaskätisesti jakamaan kai- 
kille, jotka tielläsi kohtaat? Sama Henki, joka val- 
litsi Jeesusta ja Pietaria ja Paavalia, pyytää saada 
vallita myösin sinua, ja hän tahtoo tehdä sinut 
kykeneväksi jatkamaan sitä työtä, jonka he ovat 
alottaneet. 

Kun Kristuksen Henki on sinut vallannut ja Her- 
rasta itsestään tullut olemassaolosi suuri keskuspiste, 
silloin sinullakin on jotain antamista. 

Mutta vedetön pilvi ei voi mitään antaa. Se vain 
ajelehtii tuulen mukana, siinä kaikki. Ja ihminen, 
joka ei ole Pyhän Hengen elämänvirran avoimena 
kanavana, on yhtä köyhä. Hänellä ei ole mitään 
annettavaa. 

On kylläkin totta, että voit antaa monia muita 



asioita. Voit antaa köyhälle lantin, ruoka-aterian tai 
uuden puvun. Ja jos olet elävä kristitty, voit tällä 
yksinkertaisella tavalla luoda ensimmäisen yhteyden 
ihmiseen, jonka kenties sitten voit voittaa Jumalalle. 

Mutta ruoka ja vaatteet ja raha eivät ole kylliksi, 
vaikka monet eivät ensi sijassa muuta pyydäkään. 
Sillä kuluneen nutun alla sykkii sydän, joka kuuluu 
Jumalalle ja iankaikkisuudelle. Ihminen ei elä 
ainoastaan leivästä, sanoi Jeesus, vaan jokaisesta 
sanasta, joka lähtee Jumalan suusta. 

Ei ole muuten lainkaan välttämätöntä olla kristitty 
harjoittaakseen hieman armeliaisuutta. Jumalan- 
kieltäjäkin voi sitä tehdä. Mutta jumalankieltäjästä 
ei voi koskaan tulla elävää rengasta syntisen ja 
Jumalan välille. Sellaiseksi tullaksemme meidän on 
oltava Jumalan Pyhän Hengen valtaamia. Ja jos 
me kadotamme yhteyden Jumalaan, me saatamme 
varsin hyvin jatkaa sosiaalista työtämme, mutta 
me olemme menneet sivuun siitä, mikä on Jumalan 
seurakunnan varsinainen tehtävä — antaa ihmisille 
elävä evankeliumi. Meistä on tullut vedettömiä pilviä. 

Jos sinulla on oppia, voit siitä jakaa oppimatto- 
malle. Tätäkin tarvitaan. Sillä monen elämä olisi 
melkoisen paljon valoisampi ja rikkaampi ja vähem- 
män mutkikas, jos heillä olisi vähän enemmän arki- 
päiväfilosofian tietoa. Todellinen tieto on suuri 
siunaus. 



Mutta ihmisellä ei ole ainoastaan aivot, jotka vaa- 
tivat tietämistä, vaan hänellä on sydän, joka janoaa 
Jumalaa. Ja sielun ikuisen kaipuun edessä ei riitä 
maallinen tieto. Siinä ei riitä edes uskonnollinen tieto. 
Uskonto-oppi on liian kuivaa ja jumaluusoppi liian 
laihaa voidakseen tyydyttää elävän hengen kaipuun 
Luojansa puoleen. Meillä on kylliksi teologiaa muut- 
taaksemme maailman paratiisiksi, mutta meillä ei 
ole voimia riittävästi pitääksemme helvetin poissa 
omilta oviltamme. Me tarvitsemme sekä tietoa että 
Jumalan voimaa. 

Jos sinulla on luonnostaan herkkä ja tunteellinen 
sielu, voit antaa lähimmäisillesi herkkätuntoisuutta 
ja sääliä. Voit itkeä itkevien kanssa ja nauraa iloit- 
sevien kanssa. Voit osallistua kärsivien kärsimyksiin 
ja siten tehdä elämän helpommaksi niille monille, 
jotka meidän aikanamme ovat vaipumaisillaan liian 
raskaan taakan alle. 

En halua sanoa ainoatakaan pahaa sanaa inhimilli- 
sestä säälistä. Maailma tarvitsee sitä. Ja Vapahta- 
jamme on tässäkin suhteessa antanut meille ihmeel- 
lisen esikuvan. Ei kenkään ole niin hellällä kädellä 
kuivannut surevien kyyneleitä ja kuiskannut lohdun 
sanoja epätoivoisiin ihmissydämiin* 

Mutta älkäämme koskaan unohtako, että ihmisen 
sisimmän ydinvamma ei ole parannettu herkkätun- 
toisuudella. Ihmiskunnan syvää haavaa ei paran- 



neta laastareilla ja voiteilla. Se on ensin puhdis- 
tettava. On totta, että täydellinen Vapahtaja yksin 
voi antaa sen parannuskeinon, joka alkaa sisältä 
päin, mutta totta on myöskin, että hän käyttää 
inhimillisiä välikappaleita työssään ihmisten kes- 
kuudessa. Siksi me saamme olla tässäkin mukana. 
Hän ei käske meitä kuiskaamaan vain »rauhaa» 
rauhattomille sydämille, vaan hän käskee toisinaan 
meitä pistämään veitsen mätäpesäkkeeseen, joka 
muuten saattaisi myrkyttää koko ruumiin. Mutta 
älä yritä milloinkaan toimittaa leikkausta, elleivät 
omat kätesi , ole puhtaat ja sydämesi täydellistä 
rakkautta täynnä. 

Olet kenties perheen äiti. Sinulla on koti ja mies ja 
joukko lapsia hoidettavanasi. Olet saanut ihmeelli- 
sen tehtävän. Sinä saat olla mukana kehittämässä 
tulevan sukupolven erästä osaa — kenties seuraavan 
sukupolven merkittävää osaa. Olet kadehdittava 
korkeassa kutsumuksessasi. 

Mutta välistä olet väsynyt — väsynyt ruoan keit- 
tämiseen ja vaatteiden paikkaamiseen ja kodin kun- 
nossa pitoon. Eikä suinkaan ole ihmeellistä, jos 
välistä väsyt, kun niin harvoin saat rohkaisevan 
sanan kaikesta puuhastasi. 

En nyt lainkaan halua lisätä kiveä kuormaan, joka 
jo muutenkin on liian raskas. Haluan vain niin 
hiljaa ja vaatimattomasti kuin mahdollista tulla 



luoksesi ja kysyä, onko sinulla jotakin annettavaa 
niille, jotka ovat ympärilläsi — miehellesi, lapsillesi 
ja kenties jollekulle muulle, joka päivittäin käy kodin 
ovesta ulos ja sisälle? Huomaako ympäristösi, että 
olet kristitty? Minkälainen on ilmapiiri, jonka kotiisi 
luot? Onko se rakkauden ja rauhan vai katkeruuden 
ja kiukun ilmapiiri? 

Älä unohda, että sen ilmapiirin, jota miehesi 
aamulla ennen työhön menoaan hengittää, hän ottaa 
mukaansa, ja se vaikuttaa häneen jollakin tavalla 
koko päivän. Älä liioin unohda, että ne vaikutteet, 
jotka lapsesi kodissa saavat, he ottavat mukaansa 
elämään, ja ne auttavat tekemään tapsistasi joko 
Kristuksen seuraajia tai myöskin Kristuksen viholli- 
sia. 

Ja miten on sinun laitasi, jolla ei ole perheenäidin 
vastuullista tehtävää? Onko sinulla Jumalalta jota- 
kin annettavaa niille, jotka päivittäin tielläsi kohtaat? 

Tunnen pojan, hän on muuten oma poikani, ja hän 
oli vain kuuden vuoden ikäinen, kun se tapahtui, 
josta nyt juuri aion kertoa. Kun kerran tulin kotiin 
saarnamatkalta, tapasin hänet sairaalassa, jossa hän 
oli erään vähäisen vamman vuoksi maannut parisen 
päivää. Emme olleet keskustelleet montakaan mi- 
nuuttia, kun hän sanoi: 

— Täällä sairaalassa ei ole ollenkaan pelastettuja 
ihmisiä. 



— Eikö ole? Miten sen tiedät? 

— He eivät osaa rukoilla Jumalaa, eikä suinkaan 
ihminen voi olla pelastettu, kun hän ei osaa rukoilla. 

— Olet oikeassa. Mutta mistä sitten tiedät, että 
he eivät osaa rukoilla Jumalaa? 

— Ensimmäisenä iltana, kun olin täällä, minulla 
oli ikävä kotiin, ja minä pyysin, että hoitajatar 
rukoilisi kanssani, mutta hän ei osannut. Hän sanoi 
niin. Sitten tuli toinen hoitajatar, ja minä kysyin 
häneltä, osaako hän rukoilla, mutta ei hänkään 
osannut. 

— Sehän oli ikävää, mutta mitä sinä sitten teit? 

— Minä rukoilin itse. 

Oli hyvä, että hän osasi rukoilla. Mutta ajattelepas, 
jos hän ei olisi osannut! Silloin pieni ihmissydän olisi 
saanut palella ja kaivata turhaan, sillä hoitajatar ei 
osannut rukoilla. 

En hetkeäkään epäile, etteivätkö kiltit hoitajatta- 
ret tehneet kaikkensa saadakseen olon pikku suoja- 
teilleen niin valoisaksi ja hauskaksi kuin mahdol- 
lista. He panivat kääreitä ja antoivat heille ruo- 
kaa ja lääkkeitä ja leikkikaluja, mutta he eivät 
osanneet rukoilla. 

Minä en heitä siitä yhtään moiti, sillä sairaan- 
hoitajattaren koulutukseen ei sisälly oppia rukoile- 
maan Jumalaa, vaikka niin tulisi olla. Sillä monet 
meidän aikamme sairauksista eivät aiheudu ruumilli- 
sista heikkouksista, vaan sielullisista ristiriidoista'. 



Ydin on sairaampi kuin kuori. Ja ihmiskunta tar- 
vitsee paremmin Jumalan pelastavaa voimaa kuin 
taitavia kirurgeja. Siksi haluan vain Jeesuksen 
nimessä kysyä sinulta: Osaatko rukoilla? 

Mutta menemme edelleen. Sinä kuulut elävien 
kristittyjen seurakuntaan. Ja sinun tuleekin kuulua, 
jos itse olet uudestisyntynyt elävään toivoon. Nimesi 
on jäsenluettelossa, ja sinä olet siksi uskollinen ko- 
kouksissakävijä, että sinulla on määrätty paikkasi 
Herran pyhäkössä. 

On hyvä, että olet velvollisuudentuntoinen, sillä se 
ominaisuus ei kuulu nykyajan kevyeen ja kevytmieli- 
seen suhtautumiseen, vastuuseen ja työhön. Mutta 
nyt ei ole kysymys siitä, täytätkö paikkasi kirkon 
penkissä, vaan siitä, minkä arvoinen olet hengelli- 
sesti. Onko sinulla jotakin Pyhän Hengen voimasta 
välittääksesi hänelle, joka sunnuntain sunnuntain 
jälkeen seisoo kirkkosi saarnatuolissa julistamassa 
elämän sanaa? Ja onko sinulla jotakin annettavaa 
Jumalalta niille, jotka ympärillesi Herran huonee- 
seen kokoontuvat? 

Salli minun kertoa eräs tapaus: 

Eräs saarnaaja näki yöllä unta, että hän seisoi 
kirkkonsa saarnatuolissa. Kirkko oli tyhjä, ja hän 
seisoi ja katseli tyhjiä penkkirivejä, kun ovi hiljaa 
avautui ja valkopukuinen olento tuli sisään. Saar- 
naaja ymmärsi, että se oli enkeli. 



Saarnatuolissa olevasta miehestä välittämättä val- 
koinen olento kulki ympäri kirkkoa ja teki liidun 
palasella pari kummallista merkkiä penkin selkä- 
myksiin. Muutamiin kohtiin hän merkitsi ynnä- 
merkin, muutamiin taas vähenny smerkin. Paikkaan, 
missä eräs lämminsydäminen diakooni tapasi istua 
ja rukoilla pastorin saarnatessa, enkeli teki paksun 
ynnämerkin; ja yhtä paksun vähenny smerkin hän 
teki siihen paikkaan, jossa kylmä arvostelija tapasi 
olla. Näin hän jatkoi penkki penkiltä. 

Saarnaaja meni alas hänen luokseen ja kysyi, 
mitä hän teki. 

— Minä merkitsen ynnämerkin siihen paikkaan, 
jossa ne seurakuntasi jäsenistä tapaavat istua, jotka 
auttavat sinua sarnaamaan ja tekevät kokouksen 
hengellisesti rikkaammaksi. Mutta niihin paikkoihin 
teen vähenny smerkin, joissa ne jäsenet tapaavat 
istua, jotka vain imevät pois hengellisen voiman, 
mutta joilla ei ole mitään annettavaa. 

Sitten saarnaaja heräsi ja havaitsi, että se oli unta. 

Oliko se vain unta? Kenties se sen sijaan oli ilmes- 
tys, ilmestys, joka paljasti äärettömän todellisuuden. 
Sillä se ei ole unta, että sinä ja minä olemme joko 
jumalallisena lisäyksenä tai lihallisena vähennyksenä 
Jumalan seurakunnassa. Joko seurakunta ja kokous 
hengellisesti rikastuu ja väkevöityy meidän läsnä- 
olostamme tai me levitämme ympärillemme hengel- 
listä kylmyyttä ja turtumusta, joka tarttuu toisiinkin. 



Kenties itse olet mies, joka sunnuntain sunnuntain 
jälkeen ja vielä silloin tällöin viikollakin seisoo ihmis- 
joukon edessä puhuakseen heille Herran puolesta. 
Sinulla on koko maailman vastuullisin tehtävä, ja 
käsittänemme, että ei ole tyhjä Jaakobin sana, kun 
hän sanoo: »Älkööt aivan monet teistä pyrkikö opet- 
tajiksi, sillä te tiedätte, että me saamme sitä kovem- 
man tuomion.» 

Sinut on pantu hoitamaan sitä, mikä on paljon 
tärkeämpi kuin hermot, lihakset ja aivokammiot. 
Sinä tarvitset korkeampaa viisautta kuin lääkäri, joka 
hoitelee sisällisiä sairauksia. Sinä seisot ihmisten 
edessä vaikuttaaksesi heihin sekä ajallisesti että 
iankaikkisesti. Sinun vaikutuksesi kautta he joko 
löytävät tien ja rauhan ja valon tai heidän hengellinen 
paatumuksensa tulee entistä suuremmaksi. 

Jos olet käynyt tälle paikalle olematta Jumalan 
lähettämä, tulee sinun oman sielusi autuuden, kuuli- 
joittesi ja Herran tähden rieijtää sieltä alas niin 
nopeasti kuin mahdollista. Pakene henkesi tähden 
itsevalitusta virasta Jumalan seurakunnassa, ennen 
kuin Kaikkivaltiaan viha kohtaa sinua parantumat- 
tomana paatumuksena. 

Mutta jos olet elävän Jumalan kutsuma tähän tavat- 
toman suureen tehtävään, ei mikään maailmassa ole 
niin tärkeätä, kuin että sinulla on jotakin annettavaa. 
Sanat, puheenparret ja kaunopuheisuus eivät riitä. 



Ei riitä oikeaoppisuus. Sielullinen tunne ja oma- 
tekoinen innoitus eivät ole kylliksi. Mikään vieras 
tuli ei saa palaa Herran kasvojen edessä. Jos Juma- 
lan ainoan Pojan oli saatava erikoiset Hengen varus- 
teet, ennen kuin hän astui julkisuuteen kansan opet- 
tajana, kuinka sitten sinä ja minä voisimme ryhtyä 
tehtävään vähemmällä? Ja kaikki yritykset antaa 
ihmisille jotakin muuta kuin elävä sanoma Pyhän 
Hengen voimassa on korvikkeiden tarjoamista juma- 
lallisten todellisuuksien sijasta. 

Ja veljet, tähän meillä ei ole varaa — kaikkein 
vähimmin aikana, jolloin maailma vapisee tuskasta 
ja koko ihmiskunta tähyilee yliluonnollista apua. 
Joko meidän on annettava ihmisille elävä Kristus 
koko rikkaudessaan ja ihmeellisessä ihanuudessaan 
tai sitten maailma tulee kääntämään meille, meidän 
kirkoillemme ja kristillisyydellemme selkänsä ja sen 
sijaan toivottamaan antikristuksen tervetulleeeksi. 



Vedettömiä pilviä 



Karavaani oli menossa erämaan halki. Kuorma- 
juhdat kulkivat pää riipuksissa, ja ihmiset laahustivat 
mykkinä vierellä. Karavaani oli kuolemaan tuomittu. 
Vesivarasto oli lopussa, ruokakin alkoi loppua, eikä 
kukaan tietänyt tietä lähimpään keitaaseen. Oli 
menty harhaan. Aurinko paahtoi armottomasti 
miesten ylen laihoja ruumiita, ja yhtä armottomasti 
erämaan hiekka poltti heidän haavoittuneita jalko- 
jaan. Toivottomuus kuvastui heidän kasvoiltaan. 
Heidän sydämissään oli tuska, ja heidän katseissaan 
paloi kuumeen hehku. Mutta yhtäkkiä koko kara- 
vaani ikäänkuin sähköistyi. Ilon huuto kävi miehestä 
mieheen. Taivaanrannalla oli havaittu pilvi, ja tuuli 
kävi siltä taholta. »Jos pilvi tulee kohdallemme ja 
sillä on jotakin annettavaa, me olemme pelastetut.» 
Jokainen katse oli tuon taivasnäyn kiehtoma, ja 
jokaisessa sydämessä oli tiedoton rukous: »Lähetä 
pilvi kohdallemme.» 

Se tuli heidän kohdalleen. Se tuli nopeasti. Kuor- 
ma juhtien selästä otettiin alas telttakankaat ja levi- 
tettiin ne erämaahietikon syvänteisiin. Siihen sitten 
sade lankeisi ja siitä heidän polttavat kurkkunsa 



saisivat viivoitusta. Pilvi lähestyi. Pian se olisi 
suoraan heidän päittensä yläpuolella. Mutta silloin 
se alkoi keskipäivän auringon ja erämaatuulen kuu- 
muuden vaikutuksesta hajota. Se oli vedetön pilvi. 
Rikkinäisen pilven repaleet ajelehtivat tuulen mu- 
kana, samalla kun miehet väsyneinä keräsivät kokoon 
kuivat telttakankaat ja hoipertelivat eteenpäin erä- 
maassa, joka oli vielä toivottomampi kuin ennen. 

Onko tämä vain mielikuvitusta? Ei lainkaan. Se 
on äärettömän todellinen murhenäytelmä, jota näy- 
tellään joka päivä, ei Saharassa ja Keski-Aasiassa, 
vaan meidän silmäimme edessä. Karavaani kulkee 
tietään meidän kaupunkiemme, kyliemme ja yhdys- 
kuntiemme läpi, ja sinä kohtaat sen. Ne ovat har- 
haan menneitä ihmisiä. He ovat kadottaneet yhtey- 
den Jumalaan, ja he ovat kadottaneet yhteyden 
sisimpään itseensä. Heillä ei ole vaellukselleen mi- 
tään päämäärää eikä olemassaololleen mitään tar- 
koitusta. Heidän koko elämänsä on pelkkää erämaa- 
kangastusten tavoittelua. Muutamat heistä salassa 
itkevät, mutta kuivaavat nopeasti kyyneleet, niin 
pian kuin joku toinen erämaan vaeltaja tulee heidän 
lähelleen. Joskus he tulevat vastaamme raikuvasti 
nauraen, mutta heidän naurunsa on mielenvikaisen 
ihmisen onttoa hohotusta. Kasvot hymyilevät, mutta 
sydän kouristuu tuskasta. Naamari on puuteroitu ja 
maalattu, mutta sielussa asustaa helvetti. 



Vain muutamia päiviä sitten kohtasin erään heistä. 
Hän puhutteli minua kadulla ja veti minut erääseen 
porttikäytävään saadakseen puhua elämänsä poh- 
jattomasta kurjuudesta. Ja se oli pohjaton. Hän ei 
nähnyt mitään mahdollisuutta tulla kristityksi, eikä 
hän vetänyt minua porttikäytävään puhuakseen 
uskonnosta. Hän tunsi vaan vastustamatonta halua 
saadakseen edes kerran elämässään olla oikein rehelli- 
nen ja tilaisuuden puhua, mikä hän sisimmässään 
oikein oli. En varmaankaan koskaan unohda niitä 
harvoja sanoja, jotka pari kertaa hänen huuliltaan 
tulivat: »Kirjoituspöytäni laatikossa minulla on 
panostettu revolveri, ja se on minun ainoa ja viimei- 
nen toivoni.» 

Ajattelen myös sitä puolihumalaista naista, joka 
myöhään eräänä iltana pysähdytti minut kadulla ja 
alkoi keskustella kanssani. Hänenkin maalatuilla 
kasvoillaan oli hymy — röyhkeä hymy, joka muuta- 
mien silmänräpäysten kuluessa vaihtui perin tuskai- 
seen irvistykseen. Ja hänenkin tunnustuksensa tulee 
seuraamaan minua läpi elämän: »Mieheni kaatui 
äskettäin Karjalassa. Hän piti hauskaa niin kauan 
kuin eli, ja nyt minä jatkan ilon pitoa. Miten muuten 
jaksaisin edelleen elää.» Ja niin hän hoiperteli edel- 
leen yössä ilman Jumalaa ja ilman muuta toivoa 
kuin alkoholi. 

Mutta sitä yötä seurasi myöskin aamu, aamu, 
jolloin sairas ihmisriepu heräsi kirotakseen syntinsä ja 



hulluutensa. Voi olla, että hän sinä aamuna antoi 
ajatuksensa kulkeutua takaisin lapsuuskotiin — 
viattomuuden ja puhtauden kevääseen täynnä valoi- 
sia onnellisen avioliiton unelmia. Ja nyt ei ollut jälellä 
mitään muuta kuin epätoivoinen sielu ja alkoholin ja 
kevytmielisyyden myrkyttämä ruumis. 

Saattaisimme poimia paljon useampia tyyppejä 
tuosta loputtomasta karavaanista, joka hoippuen 
kulkee sen erämaan halki, jota sanotaan ihmiselä- 
mäksi. Kohtaamme saman epätoivon, samat synnit 
ja saman huutavan tyhjyyden kaikissa yhteiskunta- 
kerroksissa. He ovat ihmisiä, jotka ovat pettyneet 
avioliittoonsa, pettyneet ystäviinsä ja huveihinsa, 
pettyneet itseensä ja elämään. Ja moni heistä olisi 
jo aikoja sitten päättänyt päivänsä, ellei sen helvetin 
pelko, jonka he itse kieltävät, olisi pidättänyt heitä 
siitä. 

Välistä he tulevat kirkkoihimme. Tulevat toisi- 
naan uteliaisuudesta, mutta useammin siksi, että 
saisivat uskonnosta jotakin, jota elämä ilman Juma- 
laa ei antanut. Ja nekin monet, jotka eivät milloin- 
kaan anna varjonsa langeta temppeleittemme por- 
taille ja jotka eivät koskaan kuuntele meidän laulu- 
jamme ja saarnojamme, tutkivat meitä kristittyjä 
avoimin silmin havaitakseen, onko totta, että meillä 
on jotakin, jota he eivät ole löytäneet. 

Joka kerta kun ajatukseni näissä ihmisissä viipyy, 



eräs sana 69. psalmista tulee mieleeni. Se tulee usein 
niin musertavan vakavasti ja pakottaa minut välistä 
itsetutkisteluun ja rukoukseen. »Älä anna minussa 
häpeään joutua niiden, jotka odottavat sinua, Herra, 
Herra Sebaot.» Silloin minä vapisen Herran lähettinä 
olemisen vastuun alla ja tunnen pakottavaa tarvetta 
huutaa kanssakristityille: »Rukoilkaa puolestani 
Jumalaa! Rukoilkaa, ettei minun tarvitsisi olla vede- 
tön pilvi! Rukoilkaa, ettei nääntyvän ja janoavan 
erämaankulkijan tarvitse mennä pettyneenä pois 
kokouksistani sentähden, ettei minulla ole mitään 
antamista! Rukoilkaa, ettei minun tarvitse olla 
sateeton pilvi, joka aiheuttaa kangastusta ja harha- 
kuvia, mutta joka ei voi auttaa ihmisiä pääsemään 
Jumalan yhteyteen!» 

Tarvitsen yliluonnollista roimaa ja viisautta voi- 
dakseni ajan harmaana ehtoona tuoda kanssaihmi- 
silleni sanoman, joka auttaa heitä löytämään Jumalan 
ja tien kotiin; ja siksi tarvitsen pyhien esirukouk- 
sia. 

Oletko ajatellut, että kun Herra kulki täällä al- 
haalla, ihmiset tungeksivat hänen ympärillään. Eivät 
fariseukset ja kirjanoppineet — se on totta, sillä 
niiden kanssa hän oli alituisessa ristiriidassa, — 
mutta publikaanit ja syntiset, sairaat ja kärsivät 
tulivat hänen luokseen. 

Ja miksi he tulivat? He tulivat siksi, että hänellä 



oli sydän heitä kohtaan. Hän ymmärsi heitä, ja 
hänellä oli kyky koskettaa heidän sielujensa sisimpiä 
ja hienoimpia kieliä. Hän osasi loihtia esiin säveliä, 
joita kenkään muu ei ollut osannut esille saada. 
Katkenneet kielet ja särkyneet soittimet alkoivat 
soida jälleen, kun ne joutuivat hänen käsiinsä, joka 
oli matkalla Golgatalle kuollakseen rakkaudesta lan- 
gennutta maailmaa kohtaan. 

Mikä on syynä siihen, että maailma on suurin 
piirtein kääntänyt kristillisyydelle selkänsä? Eikö 
ihminen ole enää ihminen? Onko saatanan onnis- 
tunut kuolettaa kaikki jalommat tunteet hänen 
sisimmässään ja pyyhkäistä pois Jumalan kuvan 
viimeisetkin rippeet hänen olemuksestaan? Eikö 
meidän päiviemme syntinen tarvitse Jumalaa? 

Varmasti hän tarvitsee Jumalaa. Mutta miksi ne 
ovat niin harvat, jotka osuvat meidän kokoushuo- 
neistoihimme ja jotka ulkoa päin astuvat meidän 
riveihimme? 

On totta, että ajan pahuudella on siinä osansa, 
mutta on myöskin totta, että me kristityt seisomme 
syyllisinä tämän vakavan tosiasian edessä. Kätemme 
ovat olleet liian karkeat koskettaaksemme sielun 
sisimpiä kieliä. Olemme antaneet kansalle ihmis- 
sanoja sen sijaan, että antaisimme heille elävän 
Jumalan sanoman. Ja meidän sydämissämme on 
ollut liian vähän sitä rakkautta, joka pakotti Juma- 
lan Pojan menemään Golgatalle kuolemaan. Kanssa- 



ihmisemme tuntevat vaistomaisesti, että meitä ei 
hallitse Vapahtajamme Henki. 

Saamme mennä vieläkin pitemmälle synnintunnus- 
tuksessamme. Olemme jättäneet Kristuksen ohjel- 
man elämästämme ja laiminlyöneet sen voiman otta- 
misen, joka yksin voi auttaa meitä olemaan Kristuk- 
sen seuraajia. Me olemme unohtaneet sekä vuori- 
saarnan että helluntain. Lienet huomannut, että 
maailma ei koskaan moiti meitä siitä, että olemme 
liiaksi Vapahtajamme kaltaisia, vaan siitä se moittii, 
että me olemme niin liian vähän hänen kaltaisiaan. 
Meitä harvoin tuomitaan jumalanpelkomme tähden, 
mutta useammin ulkokultaisuutemme vuoksi. 

Tiedät niin perin hyvin, että meiltä, kristityiltä, 
on puuttunut sisällinen rakkaus. Me olemme rakas- 
taneet niitä, jotka ovat omassa ryhmässämme ja 
nurkkakunnassamme, mutta emme ole jaksaneet 
rakastaa niitä, jotka ovat oman piirimme rajapaalu- 
jen ulkopuolella. Rivimme ovat olleet kiistojen ja 
pikkumaisuuden ja puoluemielen rikkiraastamat, ja 
siksi emme myöskään ole voineet olla Jumalan väli- 
kappaleita yhdistääksemme lähimmäisiämme. Meillä 
ei ole mitään annettavaa väkivallan, vihan ja katke- 
ruuden raastamalle maailmalle. 

Ja meillä on aivan liian vähän annettavaa niille 
ihmisille, jotka yksinkertaisesti vaativat olemassa- 
ololleen sisältöä. Pelastus on meille liian epätodelli- 
nen. Se ei ole kyennyt uudistamaanelämäämme poh- 



jiaan myöten, ja siksi se ei jaksa uudistaa muitten- 
kaan elämää. Se ei täytä sisäistä maailmaamme kuo- 
huvalla jumalallisella sisällöllä, ja siksi meidän kris- 
tillisyytemme ei houkuttele muita. Hehku ja ilo, 
rohkeamielisyys ja jumalvoima ovat suurin piirtein 
hävinneet kristillisestä seurakunnasta, ja sentähden 
me emme voi herättää köyhässä maailmassa pyhää 
kateutta. 

En nyt puhu lainkaan kokouksiemme tunnelmasta, 
räiskyvästä laulusta ja sytyttävästä musiikista, vaan 
puhun tästä jumalallisesta todellisuudesta, joka py- 
hänä alavirtana jatkuvasti elää sisimmässämme sil- 
loinkin, kun laulu on vaiennut ja kokous päättynyt. 
Puhun rakkaudesta ja rauhasta, joka hallitsevan voi- 
man tavoin asustaa Jumalan valtaaman ihmisen ole- 
muksessa viikon kaikkina seitsemänä päivänä. Ja 
tämä se on kymmenentuhatta kertaa tärkeämpää 
kuin kokoustemme tilapäinen tunnelma. Ei ole niin 
vaarallista, että ihmiset käyvät kirkko j emme ohi ja 
ovat tulematta jäseniksi järjestöihimme. Käyköön 
temppelirakennusten ja seurakuntien jäsenluette- 
loiden miten tahansa. Ne tulevat joka tapauksessa 
häviämään eräänä päivänä — ja kenties pikemmin 
kuin aavistammekaan. 

Mutta paljon vaarallisempaa ja vakavampaa on se, 
että ihmiset ovat kääntäneet selkänsä sille Herralle, 
jota me tunnustamme palvelevamme. Ja murheel- 
lista on, että me olemme tähän suuresti syyllisiä. 



Muistan juuri erään nuoren vallankumouksellisen, 
jonka kanssa kävelin ja keskustelin myöhään 
muuanna iltana eräällä suurkaupungin kadulla. 
»Kristuksen minä haluan, sillä häntä ihailen, mutta 
minä pelkään kristittyjä.» 

Toisinaan olemme yrittäneet väistää vastuuta lai- 
naamalla hurskaasti tuota kulunutta lausetta: »Älä 
katso meihin, vaan katso Jeesukseen!» 

Voitko sanoa, miten jumalattomat ihmiset voivat 
nähdä Jeesuksen, jos he eivät näe häntä meissä? 

— He saavat lukea Raamattuaan ja tavata hänet 
siellä. 

Voitko vaatia, että jumalattomista ihmisistä tulee 
Raamatun lukijoita, kun niin pieni osa uskovaisista 
vakavissaan tutkii Raamattuaan. 

Missä muuten on sanottuna, että jumalattomien 
ei pitäisi katsoa meihin. Jumalan sanassa ei sitä ole. 
Päinvastoin. »Te olette maailman valo», sanoi Jeesus. 
Ja miksi Jumala sytytti valon maailmaan? Siksikö, 
että maailma olisi katsomatta meihin? Ei suinkaan, 
vaan siksi, että maailma meidän kauttamme löytäisi 
sekä Vapahtajamme että tien, joka johtaa kotiin. 
, Näin apostoli Paavali kirjoittaa: »Te olette Kris- 
tuksen kirje, jonka kaikki ihmiset tuntevat ja luke- 
vat.» 

Jos Jumala on kirjoittanut ihmisille maan päällä 
kirjeitä, on hän tehnyt sen siksi, että ihmiset tutkisi- 



vat niitä ja Kristus-kirjeitä tutkiessaan alkaisivat 
rakastaa häntä, joka ne kirjoitti. 

Johannes menee niin pitkälle, että hän vertailus- 
saan meidän ja Vapahtajamme välillä sanoo: »Sel- 
lainen kuin hän on, sellaisia olemme mekin tässä 
maailmassa.» Me olemme hänen näkyväisiä lähette- 
jään, ja meidän kauttamme hän tahtoo ilmaista 
kirkkautensa maailmalle, joka ei vielä ole oppinut 
tuntemaan häntä. »Ja sen kirkkauden, jonka sinä 
minulle annoit, minä olen antanut heille, että he 
olisivat yhtä, niinkuin me olemme yhtä — että 
maailma ymmärtäisi, että sinä olet lähettänyt minut.» 

Jotta tämä tapahtuisi, Vapahtajamme on saatava 
meidät kokonaan haltuunsa. Hänen täytyy saada 
vallata meidät ja hallita sekä henkeä, sielua että 
ruumista. Hänen täytyy saada katsella ihmisiä mei- 
dän silmillämme, puhua meidän kielellämme, käsi- 
tellä meidän käsillämme ja rakastaa meidän sydä- 
mellämme. Kaikki muu on liian vähäistä. 



Minkälaisia jälkiä sinä jätät? 



Oli yö. Luonto nukkui, minä nukuin ja kaikki muut 
kodissa nukkuivat. Mutta ulkona satoi. Kukaan 
meistä ei nähnyt pilveä, eikä kukaan kuullut sateen 
ropinaa. Saatoimme kuitenkin seuraavana aamuna 
sanoa: »Yöllä on satanut.» Sillä miljoonissa niityn 
korsissa kimmelsi ja loisti, ja maan syvennyksissä 
kiilsivät pienet lammikot. Nämä monet näkyväiset 
jäljet ne todistivat siitä, mitä oli tapahtunut silloin, 
kun me nukuimme. 

Vedetön pilvi ei jätä mitään jälkiä — ei huonoja 
jälkiä — ei hyviä jälkiä — se ei jätä lainkaan jälkiä. 
Se vain ajelehtii tuulen mukana ja varjoo hetkeksi 
auringon. Sitten se häviää jättääkseen maan samaan 
kuivaan tilaansa, jossa se oli ennen. 

On murheellista olla kristitty, joka vain on olemassa, 
mutta jolta puuttuu kyky välittää kanssaihmisilleen 
hengellisiä siunauksia. On murheellista elää jättä- 
mättä jälkeensä jumalallisia jälkiä. 

Kenties ei kukaan naapureistasi kiroa sinua ja 
kristillisyyttäsi, mutta ei ole liioin ketään, joka kiit- 
täisi sinusta Jumalaa. Sinä et ole varastanut toisten 
rahoja ja kunniaa. Mutta onko joku tullut sinun 



kauttasi hengellisesti rikkaammaksi? Sinä et ole 
vietellyt ketään viatonta ihmisolentoa, eikä kenestä- 
kään ole tullut siveellisesti hylkyä sentähden, että 
hänen tiensä sattui koskettamaan sinun tietäsi. 
Mutta onko jostakusta tullut elävä kristitty sen- 
tähden, että teidän tienne kohtasivat toisensa? Sinä 
et ole Houkutellut ketään pois uskosta Jumalaan ja 
hänen pyhään sanaansa. Mutta onko jonkun vallan- 
nut pakottava puhtauden ja pyhyyden, totuuden 
ja rakkauden kaipuu sentähden, että hän oppi tunte- 
maan sinut ja sinun kristillisyytesi? 
Minkälaisia jälkiä sinä jätät? 

Useat niistä ihmisistä, joilla on ollut voimakas 
vaikutus minuun, ovat olleet miehiä, joita en ole 
milloinkaan tavannut. Toiset olivat kuolleet jo ennen 
kuin synnyin, ja toisten kanssa olen elänyt saman- 
aikaisesti ilman että tiemme ovat tavanneet toisiaan. 
Heidän kirjoituksensa ovat vallanneet minut, ja 
toisten henkilöitten todistus heistä oli kylliksi herät- 
tämään sisimmässäni pyhän janon saada sitä, mitä 
heillä oli ollut. Ne hengelliset elämänliikkeet, jotka 
Jumala pyhitettyjen miesten ja naisten kautta on 
antanut käydä yli maailman, ovat hedelmöittäneet 
myöskin minun sieluni, ja minä olen äärettömän 
suuressa kiitollisuudenvelassa monille pyhille. Kai- 
ken, mitä minulla on, olen jollakin tavalla saanut toi- 
silta — ainakin vaikutteen. 



Sen johdosta, että vastakääntyneenä luin A. B. 
Simpsonin kirjaa Pyhästä Hengestä, minä vakavasti 
aloin rukoilla jumalallisella voimalla täyttymistä 
kohdalleni. Minulla oli se kirja mukanani työssä 
pellolla, ja kun hevoset levähtivät, minä olin pitkä- 
näni ojan reunalla ja luin kirjaa »Voimaa korkeu- 
desta». On hyvin mahdollista, että ilman sen kirjan 
vaikutusta minun hengellinen kehitykseni olisi ollut 
toinen. 

En ollut koskaan ollut mukana todellisessa herä- 
tyskokouksessa, ennen kuin itse olin keskellä kuohu- 
vaa herätystä. Mutta olin lukenut D. L. Moodyn elä- 
mäkerran, ja minut oli vallannut ihailu sitä ihmeel- 
listä rakkautta kohtaan, mikä hänellä oli sieluihin. 
Ja kun minä alotin urani Herran todistajana, ei mi- 
nulla ollut mitään muuta ajatusta kutsumuksestani 
kuin lähteä voittamaan ihmisiä Jumalalle. En kos- 
kaan unelmoinut tulevani seurakunnan saarnaajaksi 
— enkä minä muuten ole ruvennut unelmoimaan sitä 
vieläkään. 

Tässä yhteydessä en voi olla mainitsematta Emil 
Gustafssonia, Helgelseförbundetin (Pyhitysliiton) 
uranuurtajaa. Olin tulemassa kristityksi, kun hänen 
yksinkertainen laulunsa »Ei nöyrää lapsen mieltä» 
koitui minulle ihmeelliseksi avuksi. Äiti lauloi sitä 
keittiössä eräänä iltana, kun minusta tuntui, että 
minun koko kristillisyyteni oli kuin rikki räjäytetty 
rakennus. Ja siitä laulusta sain rohkeutta alkaa alusta. 



Olin vain tuskin kaksikymmenvuotias kokematon 
nuorukainen, kun eräs vanha, kokenut kristitty pisti 
käteeni kirjan nimeltä »Ikuisuus valoa synkkin pil- 
viin». Kirjan esipuhe valtasi minut, vaikka en sitä 
käsittänytkään. »Joka ei koskaan ole ollut missään 
hädässä, älköön olko tämän kirjan kanssa tekemi- 
sissä.» 

Mitä minä siihen aikaan tiesin suruista ja kärsi- 
myksistä! Luin kuitenkin kirjan, ja sen sisältö ja lämpö 
valtasivat minut, ja kun hätä ja ahdistus tulivat, 
saatoin kiittää Jumalaa siitä, mitä hän oli minulle 
etukäteen tuon pienen kirjasen kautta antanut. 
Sillä silloin en jaksanut edes lukea sitä. 

Emil Gustafsson kuoli lähes puoli vuosisataa sitten, 
ja hän kuoli elämänsä parhaissa vuosissa. Mutta 
hänen muistonsa elää vielä monien sydämissä, ja 
monet ovat ne, jotka hänestä Jumalaa kiittävät. 

Tulee päivä, jolloin sinun ja minun elämäni päät- 
tyy. Vaelluksemme on päättynyt, ja me olemme 
saapuneet matkamme päähän. Sydän pysähtyy, henki 
menee kotiin ja tomu kätketään maahan. Kun se 
olemassaolomme välikohta, jota nimitetään maan- 
päälliseksi elämäksi, on mennyt, vaelluksemme jäljet 
ovat jäljellä. 

Muutamat meistä ovat isiä. Meillä on poikia, jotka 
tulevat jatkamaan matkaa siitä, mihin me olemme 
päättäneet. He tulevat kenties ottamaan meidän 



työmme ja yhteiskunnallisen tehtävämme hartioil- 
leen, mutta ottavatko he meidän tehtävämme myös- 
kin Jumalan seurakunnassa? Kenties poikasi eivät 
vielä ole kristityitä. Sinä kuljet tietäsi, ja he kulke- 
vat omaansa, mutta joka päivä he tutkivat sinun 
vaellustasi. Ja nyt haluan vain kaikessa nöyryydessä 
kysyä sinulta, veljeni, astuvatko poikasi eräänä päi- 
vänä hautakumpusi ääreen ja sanovat: »Kiitos, isä, 
vilpittömästä uskostasi! Kiitos kristillisestä vaelluk- 
sestasi ja jalosta mielestäsi! Olet nyt mennyt koh- 
taamaan sitä Herraa, jota rakastit enemmän kuin 
mitään muuta maan päällä. Ja nyt me tahdomme 
jatkaa samaa tietä, jota sinä olet kulkenut. Sinun 
Jumalasi on tuleva meidän Jumalaksemme.» 

Saattaa olla, että rukouksesi eivät saa eläessäsi 
vastausta, sillä monien isien on täytynyt astua mur- 
heella hautaan näkemättä poikiansa Kristukselle voi- 
tettuina. Mutta rukoukset elävät ja vaikuttavat 
jatkuvasti, vaikkakin sinä olet poissa. Ja jos elit 
elämäsi todellisessa Jumalan yhteydessä, vastaukset 
rukouksiin tulevat aikanaan. 

Ja sinä, joka olet äiti, tulet kerran käymään samaa 
tietä. Sinä tulet eräänä päivänä jättämään aherruk- 
sesi ja vaivasi ja vastuusi lapsista ja kodista. Tiedän, 
että et koskaan täysin voi jättää huolta lapsistasi 
niin kauan kuin sydämesi jaksaa sykkiä. Vaikka 
heistä jo kauan sitten on tullut aikuisia miehiä ja 



naisia, jotka ovat perustaneet oman kodin, he ovat 
sinun silmissäsi vielä lapsia, jotka tarvitsevat sinun 
huolenpitoasi ja huolehtimistasi. Äidin sydän on 
sellainen. 

Nyt voi käydä, että et jonkin ajan kuluttua jaksa 
nousta vuoteestasi, kun aamulla heräät. Ja mikä 
on pahinta, et voi puhua. Kielesi on halvautunut. 
Mutta sinä ajattelet vielä ja kuulet ja käsität kaiken, 
mitä ympärilläsi tapahtuu. Ja sinulle tuottaa niin 
syvää tuskaa, että et sanallakaan kykene sanomaan, 
mitä ajattelet, tunnet ja tahdot. 

Tämä on vakava luku, enkä minä halua järkyttää 
sinun tunteitasi tarpeettomasti. Mutta on asioita ja 
seikkoja, jotka ovat vakavampia kuin verenvuoto 
aivoissa, ja näistä asioista meidän täytyy puhua, sillä 
muuten saattaa käydä liian myöhäiseksi. 

Salli minun vain kaikessa ystävällisyydessä kysyä 
sinulta, voivatko tyttäresi kerran astua sairasvuo- 
teesi ääreen, kumartua ylitsesi, painaa suudelman 
poskellesi ja kuiskata korvaasi: »Kiitos, äiti, kiitos 
pyhitetystä vaelluksestasi! Kiitos kärsivällisyydes- 
täsi ja rakkaudestasi! Kiitos kristillisestä uskostasi 
ja pyhitetystä esikuvastasi! Kiitos, että opetit meitä 
ymmärtämään, mitä merkitsee olla kristitty! Kiitos' 
että opetit meidät rukoilemaan ja osotit meille tien 
Vapahtajan luo! Nyt sinä menet kotiin, ja me tu- 
lemme perässä. Älä itke, äiti! Mehän eroamme vain 
lyhyeksi ajaksi.» 



Oma sydämeni värisee pyhästä vavist uksesta, kun 
näitä rivejä kirjoitan. Minulla on itselläni niitä, 
jotka ovat elämässä minua lähellä, ja joilla joka 
päivä on tilaisuus tutkistella minun kristillisyyttäni. 
Tarvitsen samaa apua kuin sinä. Ja ellen petä itseäni, 
on minulla juuri nyt elävä halu vihkiä uudelleen 
elämäni Jumalalle. Toivon hänen anteeksiantavaa 
armoaan kaikille niille jäljille, joihin hänen silmänsä 
eivät ole menneinä päivinä voineet suosiollisesti 
katsoa, ja kiitän Jumalaa siitä verestä, joka puhdis- 
taa kaikesta synnistä. Mutta samalla rukoilen, että 
Jumala auttaisi minua jättämään pyhempiä jälkiä 
sillä tieosuudella, mikä minulla vielä on jäljellä. 
En ole vielä valmis — en enempää pelastukseen kuin 
elämäänkään nähden. Tarvitsen samaa armoa kuin 
sinä, ja minä kuulutan herätyksen sanomaa omalle 
sydämelleni yhtä voimakkaasti kuin sinullekin. Tar- 
vitsen sitä, sillä en ole mitään muuta kuin heikko 
ihminen, samasta aineesta luotu kuin sinäkin. 



Siunausten täyttämiä pilviä 



Olen äärettömän kiitollinen Jumalalle siitä, että 
minun ei tarvitse vielä lopettaa ja sanoa aamenta 
juuri tähän. Olisi liian synkkää tietää vain olevansa 
vedetön pilvi näkemättä mitään mahdollisuutta 
tulla normaaliksi kristityksi. Ja olisi liian armotonta 
päättää kirja niin kielteisesti. 

Alkuperäisenä tarkoituksenani oli muodostaa tästä 
luvusta kertomus siitä, miten Jumala puuttuu ihmis- 
elämään ja täyttää sen Pyhällä Hengellä. Mutta kun 
aloin selailla muistojen kirjaa löytääkseni tälle siu- 
natulle ihmeelle parhaan kuvan, havaitsin, että 
kuvat olivat äärimmäisen erilaisia. Kokemukset 
vaihtelivat niin tavattomasti. Yksi ihminen on 
saanut käydä yhtä tietä, toinen taas toista, ja kaa- 
van tekeminen hengellistä kokemusta varten on mah- 
doton, vaikkakin meillä toisinaan on kiusaus niin 
tehdä. 

Toiset ovat kohdanneet Jumalan yksinäisyydessä, 
toiset taas yhdessä rukoilevien ystävien parissa. 
Jonkun päälle lankesi Jumalan Pyhä Henki meidän 
ollessamme vierekkäin polvillamme rautatievunussa, 
ja joku toinen kohtasi Jumalan istuessaan autonsa 



ohjauspyörän ääressä. Toisinaan jumalallinen voima 
on langennut kaipaavien sielujen päälle suurissa 
kokouksissa tuhansien ihmisten joukossa ilman että 
kukaan muu kuin Jumala ja tuo yksilö tiesivät, mitä 
oli tapahtunut. Ja välistä Herra on puuttunut asiaan 
niin voimakkaasti, että ihminen, jota Herra kohtasi, 
menetti tajuntansa. Toisinaan tämän murroksen 
edellä kävi pitkäaikainen kaipuu ja kestävä etsintä, 
ja toisinaan lahja tuli täydellisenä yllätyksenä. Mutta 
oikean kokemuksen tuloksena on aina tämä sama: 
ihminen tulee Jumalan hallitsemaksi. 

Välistä tämän kokemuksen edellä tapahtui mur- 
tava synnin ja syyllisyyden ja kurjuuden paljastu- 
minen. Jumala tuli kuluttavana tulena ja antoi 
tuomionsa käydä kaiken sen yli, mikä oli palavaa. 
Mutta toisinaan hän tuli hyvänä ystävänä, näytti 
lahjaa ja sanoi melkein hymyillen: »Haluatko ottaa 
tämän vastaan?» Ja kun köyhä sielu vastasi tinki- 
mättömän myöntävästi, tapahtui ihme hänen sisim- 
mässään. 

Elämä on ihmeellinen. Et voi valaa sitä muotoi- 
hin. Kevättulvasta ei tehdä kuvalaattoja. Ja vaikka 
onkin saanut nähdä luonnon maailmassa monta ke- 
vätmurrosta, ei kuitenkaan osaa etukäteen sanoa, 
milloin kukannuput puhkeavat ja hedelmöitys alkaa. 

Hengellistä elämää voidaan yhtä vähän johtaa 
määrättyyn kaavaan. Se noudattaa omia yliluon- 
nollisia lakejaan. Ja ainoa, mitä meidän on tehtävä. 



on pitää huolta siitä, että emme ole syrjässä silloin, 
kun Jumala liikkuu ja paljastaa käsivartensa. 

Olen kuitenkin huomannut pari seikkaa yhteisiksi 
niillä ihmisillä, jotka ovat kokeneet tämän Jumalan 
yliluonnollisen otteen: Heidän omat mahdollisuu- 
tensa ovat loppuneet, ja he ovat ottaneet vastaan 
sen, mitä Jumala on antanut. Voimme ehkä ilmaista 
asian kuvan avulla ja sanoa: He ovat tehneet täy- 
dellisen vararikon ja jättäneet vararikkopesän Jee- 
sukselle Kristukselle. 

Mutta tämä on vaikeata. Viimeinen, mihin liike- 
mies ryhtyy, on vararikko. Niin kauan kuin mah- 
dollista hän puuhaa lainoilla ja vekseleillä toivoen, 
että jotakin ihmeellistä tapahtuisi, jotta vajoava alus 
tulisi jälleen tiiviiksi. Mutta kun ei kukaan enää 
mene ainoaankaan takaussitoumukseen, kun kaikki 
luotto on lopussa, eikä kukaan lainaa hänelle mark- 
kaakaan, silloin hän lopettaa. Hän lyö kintaat pöy- 
tään ja tekee vararikon. Toiset saavat ottaa hal- 
tuunsa sekä varat että velat. Jos hän saa paikan 
uudessa yrityksessä, hän kiittää siitä, ja jos hänet 
heitetään puille paljaille, hän saa tyytyä siihen. Hän 
antautuu ehdoitta. 

Hengellinen vararikko on vähintään yhtä jyrkkä. 
Jumala ei suostu koskaan osittaismaksuun, eikä hän 
pelasta meitä koskaan vähittäismaksulla. Joko hänen 
täytyy saada yksin käsiinsä koko yritys tai me 



saamme jatkaa ja selviytyä omin päin. Hän ei mil- 
loinkaan ryhdy vararikon partaalla olevan liikkeen 
osakkaaksi. Tämä on vastoin kaikkia hänen periaat- 
teitaan, ja siksi hän vaatii ehdotonta antautumista. 

Mutta on hirveän vaikeata tehdä vararikko — 
varsinkin jos on puolustettavana vanha uskonnollinen 
toiminimi. Publikaanien ja syntisten on paljon hel- 
pompaa luovuttaa kaikki Jumalalle kuin kirkon- 
jäsenten ja fariseusten. Ja meidän, saarnamiesten, 
on tässä suhteessa vaikeampaa kuin kaikkien mui- 
den, sillä meillä ei ole ainoastaan oma elämämme puo- 
lustettavana, vaan meillä on puolustettavana myös- 
kin vaikutuksemme ja järjestömme ja toisinaan jopa 
jumaluusoppimmekin. Meidän riveissämme tapah- 
tuva maan vieremä saisi aikaan maanvieremän koko 
kristikunnassa. 

Tämän saatana tietää, ja siksi hän tekee kaikkensa 
pitääkseen vararikon partaalla olevaa yritystä pin- 
nalla niin kauan kuin mahdollista. Ja hänellä on 
meidän lihallisessa mielessämme uskollinen liitto- 
lainen. Me pidämme esillä uskontunnustusten ja 
haalistuneitten kokemusten kilpeä. Me vertailemme 
itseämme muihin, kerskumme menestyksestämme ja 
hymyilemme ihastuksesta, kun huomaamme, että 
kilpailijoitten asiat ovat vielä huonommin kuin mei- 
dän. Mutta samalla kun kasvot hymyilevät tyytyväi- 
syydestä, sydän huutaa tyhjyyttään väärän verhon 
ja ilmoittelun takaa. 



Toisinaan tapahtuu myöskin, että Jumala pyhässä 
siekailemattomuudessaan repii koko omatekoisen 
ihanuuden rikki ja antaa meidän seistä siinä paljas- 
tettuina ja alastomina. Hän paljastaa kristillisyy- 
temme vääryyden ja kieroilun ja tekee meidät lah- 
jomattoman rehellisiksi. Ja silloin olemme valmiit 
ihmeistä suurimpaan — tulla Jumalan täyttämiksi. 

Miten tämä tapahtuu, sen ilmaisee Jobin kirjan 37. 
luvussa oleva hyvin valaiseva kuva: »Hän myös 
kuormittaa pilvet kosteudella. Ne vyöryvät sinne 
tänne hänen ohjauksestaan, tehdäkseen maanpiirin 
päällä kaiken, mitä hän niille määrää.» 

Hän kuormittaa pilvet kosteudella! 

Hän sen tekee. Ja hän tekee sen hyvin yksinkertai- 
sella ja luonnollisella tavalla. Hän ei käytä mitään 
pumppulaitosta, joka kolisten ja kohisten nostaa 
valtameren vettä ja tyhjentää sen pilviin. Hän antaa 
vain aurinkonsa paistaa järvien ja virtojen, jokien ja 
purojen ja soitten yli, ja niin hän houkuttelee pienen 
pienet vesihiukkaset ylös ja nostaa ne taivasta ja 
valoa kohti. Useimmiten emme niitä lainkaan näe, 
mutta ne ovat silti siellä. Ne voittavat painolain ja 
kohoavat yhtenäisenä virtana korkeutta kohti. Hiuk- 
kaset kerääntyvät, yhdistyvät ja muodostavat mah- 
tavia pilviä, jotka Kaikkivaltiaan käskystä »vyöry- 
vät sinne tänne tehdäkseen, mitä hän niille määrää.» 

Ne eivät jäljittele toistensa muotoa, ne eivät seu- 



raa toistensa jäljissä eivätkä hajoa samalla tavalla. 
Ne jopa muuttavat muotoaan ja näköään matkallaan 
ilmapiirin halki. Mutta Herran käskystä ne purjeh- 
tivat kuivien maitten ja janoavien peltojen yli ja 
tyhjentävät siunatun sisältönsä maan päälle. 

Eikö tapahtunut suunnilleen tällä tavalla, kun 
Jumala ajanlaskumme alussa ensimmäisen kerran 
täytti joukon ihmisiä taivaallisen maailman käsittä- 
mättömillä siunauksilla. 

Armon aurinko, Jeesus Kristus, oli maan ilmapiiriin 
tuonut uuden ja yliluonnollisen voiman, uuden ja 
yliluonnollisen rauhan, uuden ja yliluonnollisen rak- 
kauden sekä monia muita ihmeellisiä asioita, joita 
taivas omisti, mutta joita hengellisesti radaltaan 
suistuneelta planeetaltamme puuttui. Elämänsä, 
kuolemansa ja ylösnousemuksensa kautta hän on 
tehnyt ne meillekin mahdollisiksi saada. Ja niin hän 
käski erästä lähimpien ystäviensä joukkoa hiljenty- 
mään ja ottamaan vastaan sen, mitä hän oli valmis- 
tanut. He tottelivat hänen käskyään, he odottivat 
Isän lupauksen täyttymistä ja ottivat vastaan, mitä 
Herra antoi. He täyttyivät Jumalan Pyhällä Hen- 
gellä. 

Sitten Herra lähetti heidät liikkeelle »sinne tänne, 
tehdäkseen, mitä hän niille määrää.» Eikä heillä ollut 
muuta tehtävää kuin jakaa siitä yliluonnollisesta, 
jonka Jumala oli heille antanut. Yhtä luonnollisesti 



kuin pilvet hajoavat ja kastelevat maata, yhtä 
luonnollisesti nämä antoivat siitä, mitä Herra oli 
antanut, kun he tulivat kosketuksiin janoavien ja 
kaipaavien ihmissydänten kanssa. Elämän ihmeelli- 
nen virta juoksi heidän kauttaan muihin ihmisiin. 

Kunnia olkoon Jumalalle! Elävä kristillisyys ei 
ole kappale koneellisuutta, se ei ole joukko käskyjä ja 
sääntöjä ja ponnisteluja, vaan se on hengen ja elä- 
män ja voiman virta, jonka Jumala Jeesuksen Kris- 
tuksen kautta on tehnyt meille mahdolliseksi saada. 

Apostolien tekojen toisessa luvussa on tässä yhtey- 
dessä merkillinen sana: »Teille ja teidän lapsillenne 
tämä lupaus on annettu ja kaikille, jotka kaukana 
ovat, ketkä ikinä Herra, meidän Jumalamme, kut- 
suu.» 

Teille lupaus kuuluu! — Ketkä ikinä Herra, mei- 
dän Jumalamme, kutsuu! 

Uskon, että Jumala on sinua kutsunut. Ehkä hän 
äärettömässä laupeudessaan on nähnyt hyväksi käyt- 
tää jotakin tässä pienessä kirjasessa välikappaleenaan 
herättämään sinua välinpitämättömyydestäsi ja näyt- 
tämään ihmeellisen suunnitelmansa elämäsi suhteen. 
Mielesi on levottomuuden vallassa, ja tuskissasi sinä 
kyselet, mitä sinun on tehtävä. 

Sinun ei tarvitse tehdä lainkaan mitään merkillistä. 
Luulen, että sinun ei ensi sijassa tarvitse tehdä mitään 
muuta kuin ryömiä polvillesi ja kiittää Jumala siitä, 



että hän on asettunut sinun tiellesi. Kiitä häntä, että 
hän herätti sinut unesta ja loi levottomuuden sisim- 
pääsi. Tämä on merkkinä siitä, että Jumala on 
alottanut työnsä sinussa. 

Ole sitten aivan hiljaa ja anna hänen puhua kaikki 
selväksi kanssasi niinhyvin yksityiselämääsi kuin 
yhteyttäsi muihin ihmisiin koskevat asiat. Anna 
hänen puhua siitä, mitä sydämessäsi on, ja hengelli- 
sestä tilastasi. Pyydä häntä osottamaan sinulle kaikki, 
mikä on estänyt sinua olemasta normaali kristitty, 
ja pyydä häntä auttamaan sinua perinpohjaiseen 
mielenmuutokseen ja varauksettomaan selvittelyyn 
sekä Jumalan että ihmisten kanssa. Mutta älä vain 
rukoile. Opettele myöskin kuuntelemaan hänen 
ääntään sisimmässäsi. Sillä on vähintään yhtä tär- 
keätä, että Jumala saa puhua sinulle, kuin että sinä 
puhut hänelle. 

Voit sitten jälleen ruveta kiittämään Jumalaa, 
kiittämään häntä siitä, että hän tahtoo tehdä sinusta 
veden täyttämän pilven. Sillä lupaus kuuluu sinulle. 
Siunauksen, jota rukoilet ja tarvitset, saat lahjana 
Jumalalta. Et voi koskaan ansaita lahjaa, et mil- 
loinkaan tulla sen saamiseen arvolliseksi. Et voi sitä 
työlläsi hankkia. Mutta sinä saat ojentaa tyhjät kä- 
tesi ja ottaa sen vastaan, vapaasti ja ilmaiseksi. 
Sinun ei tarvitse tulla edes puolivalmiiksi pyhimyk- 
seksi, jotta Jumala voisi täyttää sinut Pyhällä Hen- 
gellään. Ainoa, mitä tarvitaan, on rehellinen vara- 



rikko. Sitten Jumala tekee loput. Sinun on vain 
uskottava ja kiitollisuudella otettava vastaan lahja, 
joka jo on annettu. Ala kiittää nytl 

Mutta älä anna sitten perkeleen narrata itseäsi 
uskomaan, että sinä olet kaikiksi ajoiksi siunausten 
pilvi sentähden, että kerran olet kokenut ihmeellisen 
kokemuksen. 

Mitä kauemmin kristittynä elän ja mitä enemmän 
saan silmätä toisten ihmisten hengelliseen tilaan, sitä 
enemmän alan pelätä jokaista oppia, joka houkutte- 
lee meidät pysähtymään ja katsomaan taaksemme 
menneitten päivien kokemuksiin. Sillä se on vaaral- 
lista. 

Tietysti meillä on syytä kiittää Jumalaa uudesti- 
syntymisen ihmeestä, mutta voi meitä, jos emme ole 
päässeet pitemmälle kuin uuteensyntymiseenl Me 
saatamme olla tänään hengellisiä kääpiöitä, vaikka 
olemmekin kerran kokeneet todellisen syntymisen 
Herran sanan ja Herran Hengen vaikutuksesta. 

Meillä on luonnollisesti syytä kiittää Jumalaa 
Pyhän Hengen kasteesta, mutta voi meitä, ellemme 
ole päässeet pitemmälle! Silloin olemme jättäneet 
uustestamentillisen linjan, jossa Herran alituinen 
käsky kuuluu: »Täyttykää Hengellä!» Saatamme 
tänään olla tyhjät kuin pähkinänkuoret ilman 
ydintä, vaikkakin kerran olemme olleet jumalal- 
lisen voiman täyttämät; ja voimme olla tänään 



lihan hallittavina, vaikka olemmekin kerran olleet 
Hengen vallassa. 

Tässä meidän on noudatettava samaa linjaa kuin 
silloin, kun ensi kerran kohtasimme Jumalan. Meidän 
on aina oltava valmiit luopumaan itsestämme ottak- 
semme alati vastaan sitä, mitä ihmeellinen Vapahta- 
jamme tarjoo. Hänen sanansa on ikuisesti voimassa- 
»Jos joku tahtoo minun perässäni kulkea, hän kieltä- 
köön itsensä ja ottakoon joka päivä ristinsä ja seu- 
ratkoon minua. Sillä joka tahtoo pelastaa elämänsä, 
hän kadottaa sen, mutta joka kadottaa elämänsä 
minun tähteni, hän pelastaa sen.» 

Älkäämme koskaan unohtako, että sateen täyttä- 
mällä pilvellä ei ole muuta tehtävää kuin antaa sitä, 
mitä se itse on saanut. Ja muistakaamme, että 
sinulla ja minulla veden täyttäminä pilvinä ei myös- 
kään ole muuta tehtävää. Samassa hetkessä kuin 
minusta tulee velkoja, minä olen tulemassa vedettö- 
mäksi pilveksi. 

»On oltava Mangsllle kiitollisia siitä, että hän tässä uudessa kirjassaan 
antaa meidän katsahtaa työnsä sisäpuolelle. Varmaankin Mangsln monet 
kiitolliset lukijat löytävät tästä uudesta, elämän keskellä syntyneestä 
teoksesta paljon valaistusta omaan elämäänsä,» — Professori E, G, Gulin, 
Uusi Suomi. 

»Erityisellä mielenkiinnolla kirjaan tutustuu, kun tietää siinä kuvattavan 
myös meidän maassamme koettuja Jumalan Ihmeitä. Kirjalle voi ennustaa 
suuria menekkiä.» Teol, kand. Marlli Simojoki, Vartija, 
2. painos. Hinta 90 mk, sld, 120 mk. 

KUVA JA SANA 

